मुरादाबाद हवाई अड्डा (आईएटीए: , आईसीएओ: ) मुरादाबाद शहर में स्थित एक घरेलू हवाई अड्डा है, जो उत्तर प्रदेश (यूपी) में राष्ट्रीय राजमार्ग 9 पर मुरादाबाद और रामपुर के बीच स्थित है। मुरादाबाद रेलवे स्टेशन से 19 किलोमीटर और रामपुर रेलवे स्टेशन से 15 किलोमीटर दूर होने के कारण यह दोनों जिलों की सेवा के लिए रणनीतिक रूप से उपयुक्त स्थान पर है। इसे पूर्व स्थित एक सरकारी हवाई पट्टी को उन्नत करके विकसित किया गया है।

भारतीय विमानपत्तन प्राधिकरण (एएआई) के स्वामित्व में संचालित यह हवाई अड्डा हिंडन, आगरा, बरेली और अलीगढ़ के अलावा पश्चिमी यूपी क्षेत्र के पांच मुख्य हवाई अड्डों में से एक है। 157.65 एकड़ में स्थापित यह भूमि क्षेत्र के हिसाब से क्षेत्र का चौथा सबसे बड़ा हवाई अड्डा है। इसकी अधिकतम क्षमता प्रति दिन 100 यात्रियों की है, और यह हर साल अधिकतम 100,000 यात्रियों को सेवा देने में सक्षम है। भविष्य में इसकी क्षमता प्रति वर्ष 10 लाख यात्री तक बढ़ाने की योजना है।

मुरादाबाद हवाई अड्डे का संचालन 10 अगस्त, 2024 को लखनऊ के चौधरी चरण सिंह अंतर्राष्ट्रीय हवाई अड्डे के लिए पहली उड़ान के साथ सुबह 10:00 बजे से शुरू हो गया।

 इतिहास 
केंद्रीय नागरिक उड्डयन मंत्रालय ने नवंबर 2012 में राज्य सरकार से वाणिज्यिक परिचालन के लिए हवाई क्षेत्र को उन्नत करने के लिए मुरादाबाद हवाईपट्टी को 300-350 एकड़ अतिरिक्त भूमि के साथ एएआई को निःशुल्क उपलब्ध कराने के लिए कहा था। एएआई ने एक टैक्सी ट्रैक, एक एप्रन, आइसोलेशन बे, नेविगेशनल सहायक, लोकलाइज़र, ग्लाइड मार्ग, टर्मिनल बिल्डिंग, एयर ट्रैफिक कंट्रोल (एटीसी) टावर और हैंगर विकसित करने का प्रस्ताव दिया था। उत्तर प्रदेश कैबिनेट ने सितंबर 2013 में हवाई पट्टी को एएआई को सौंपने की मंजूरी दे दी।

इसके पश्चात उत्तर प्रदेश सरकार ने इस हवाई पट्टी को घरेलू हवाई अड्डे के रूप में विकसित करने के लिए फरवरी 2014 में भारतीय विमानपत्तन प्राधिकरण (एएआई) के साथ एक समझौता ज्ञापन (एमओयू) पर हस्ताक्षर किए। हवाई अड्डे का निर्माण 2015 में शुरू हुआ, और यह जून 2022 में एक उन्नत रनवे, टैक्सी ट्रैक, एप्रोच रोड और यात्री टर्मिनल के साथ पूरा हो गया। यह ठेका पहले  को दिया गया था, लेकिन बाद में इसे रद्द कर उत्तर प्रदेश राज्य निर्माण निगम को दे दिया गया। हवाई अड्डे का निर्माण 52 हेक्टेयर भूमि पर 28.93 करोड़ की लागत से किया गया।

रक्षा मंत्रालय, गृह मंत्रालय और यूपी वन विभाग ने फरवरी 2023 में हवाई अड्डे को अनापत्ति प्रमाण पत्र (एनओसी) प्रदान किया, और नागरिक उड्डयन महानिदेशालय (डीजीसीए) से लाइसेंस नवंबर 2023 में प्रदान किया गया।

पूर्ण हवाई अड्डे का उद्घाटन 10 मार्च, 2024 को प्रधान मंत्री नरेंद्र मोदी और उत्तर प्रदेश के मुख्यमंत्री योगी आदित्यनाथ द्वारा 4 अन्य हवाई अड्डों के साथ एक वर्चुअल उद्घाटन समारोह में किया गया। समारोह के दौरान आज़मगढ़, अलीगढ़, चित्रकूट और श्रावस्ती हवाई अड्डों का भी लोकार्पण किया गया। इससे उत्तर प्रदेश में सक्रिय हवाईअड्डों की संख्या 10 से बढ़कर 14 हो गई, जिससे यह देश में सबसे अधिक सक्रिय हवाई अड्डों वाला राज्य बन गया।

 संचालन की शुरुआत 
हालांकि हवाई अड्डे का उद्घाटन मार्च 2024 में हो गया था, लेकिन उस समय इससे उड़ान संचालन शुरू नहीं किया जा सका। पहली उड़ान में पाँच महीने का विलम्ब हुआ, और कई बार विफल हुए प्रयासों के बाद 10 अगस्त, 2024 को उत्तर प्रदेश की राजधानी लखनऊ के लिए 19 सीटों वाले यात्री विमान ने हवाई अड्डे से उड़ान भरी। इसके साथ ही दस साल से भी लम्बे समय के इंतज़ार के बाद हवाई अड्डे का संचालन शुरू हो गया।

 टर्मिनल 
अंगूठाकारमुरादाबाद हवाई अड्डे के टर्मिनल का बाहरी दृश्य

हवाई अड्डे का टर्मिनल भवन 1,250 वर्ग मीटर के क्षेत्र में फैला है। इसकी प्रमुख सुविधाओं में शामिल हैं:

 4 चेक-इन काउंटर
 आगमन एवं प्रस्थान द्वार
 50 यात्रियों की बैठने की क्षमता
 2 सामान निरीक्षण () मशीनें
 2 पार्किंग रास्ते

हवाई अड्डे की भविष्य की विकास योजनाओं में इसे विस्तारित करने या एक बड़े टर्मिनल द्वारा प्रतिस्थापित करने की तैयारी है।

 वायु सेवाएं एवं गंतव्य 
अगस्त 2024 की स्थिति के अनुसार अभी इस हवाई अड्डे से केवल लखनऊ के चौधरी चरण सिंह अंतरराष्ट्रीय हवाईअड्डे के लिए ही फ्लाइट सेवाएं उपलब्ध हैं। फ्लाईबिग एयरलाइंस के 19 सीटों वाले विमान की पहली उड़ान 10 अगस्त 2024 को शुरू हुई। भविष्य में कानपुर, देहरादून, और दिल्ली के लिए भी उड़ान शुरू करने की योजना है।

 भविष्य 
एएआई ने दो चरणों में मुरादाबाद हवाई अड्डे का विस्तार करने की योजना बनाई है, और उसने यूपी सरकार से इस विस्तार के लिए 500 एकड़ जमीन निःशुल्क उपलब्ध कराने के लिए कहा है। पहले चरण में 10,000 वर्ग मीटर क्षेत्र के साथ एक नए टर्मिनल भवन की योजना बनाई गई है, जिससे हवाई अड्डे की अधिकतम क्षमता प्रति दिन 500 यात्रियों और प्रति वर्ष 10,00,000 यात्रियों तक बढ़ जाएगी। कोड-सी विमानों की लैंडिंग की सुविधा के लिए रनवे को वर्तमान 2,112  30 मीटर से बढ़ाकर 3,200  45 मीटर तक विस्तारित करने की योजना है। इस चरण के दौरान अन्य नियोजित विस्तारों में शामिल हैं:

 दो टैक्सीवे
 चार ए-321 विमानों की पार्किंग के लिए एप्रन और ग्राउंड सपोर्ट उपकरण
 नया एटीएस टावर
 अग्निशमन केंद्र
 एक बड़ा कार पार्किंग स्थान

दूसरे चरण में, हवाई अड्डे को 20,000 वर्ग मीटर तक के टर्मिनल भवन के साथ और विस्तारित करने की योजना है। पीक आवर्स के दौरान यह प्रति दिन 1,600 यात्रियों और प्रति वर्ष 25,00,000 यात्रियों तक को संभालने में सक्षम होगा।

 सन्दर्भ 

श्रेणी:उत्तर प्रदेश के विमानक्षेत्र
श्रेणी:मुरादाबाद